# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Adroddiad OECD: *Regional Governance and Public Investment in Wales, Moving Forward Together*** |
| **DYDDIAD** | **16 Ebrill 2024** |
| **GAN** | **Jeremy Miles AS, Ysgrifennydd y Cabinet dros yr Economi, Ynni a’r Gymraeg** |

Mae'r Sefydliad ar gyfer Cydweithrediad a Datblygiad Economaidd (OECD) wedi bod yn gweithio gyda Llywodraeth Cymru, awdurdodau lleol a phartneriaid i integreiddio arferion gorau rhyngwladol i waith datblygu rhanbarthol yng Nghymru yn dilyn Brexit.

Yn 2020 cyhoeddodd yr OECD eu hadroddiad, [*The Future of Regional Development and Public Investment in Wales, United Kingdom*](https://www.llyw.cymru/adolygiad-yr-oecd-o-wahanol-haenau-llywodraethu). Roedd yr adroddiad hwn yn ffrwyth dwy flynedd o waith gyda Llywodraeth Cymru ar arferion buddsoddi cyhoeddus a chynllunio strategol ar gyfer gwaith datblygu rhanbarthol. Roedd gwaith yr OECD yn sail i ddatblygu *Fframwaith Llywodraeth Cymru ar gyfer Buddsoddi Rhanbarthol yng Nghymru*. Mae'r fframwaith hwn yn nodi'r model a oedd i'w ddefnyddio ar gyfer cronfeydd newydd yr UE yng Nghymru, a gyd-gynhyrchid â phartneriaid ledled Cymru, pe na bai Llywodraeth y DU wedi ochrgamu heibio i Lywodraeth Cymru yn gyfan gwbl drwy greu Cronfa Ffyniant Gyffredin y DU.

Mae prosiect diweddar Llywodraeth Cymru gyda'r OECD, [*Strengthening strategic and administrative capacity for delivering regional development policy*](https://www.oecd.org/regional/multi-level-governance/rdpcapacity.htm), bellach wedi dod i ben.

Roedd yn canolbwyntio ar weithredu rhai o argymhellion adroddiad 2020 i archwilio ymhellach i themâu llywodraethiant a buddsoddi cyhoeddus aml-lefel a gododd yn adroddiad 2020. Ei nod oedd cefnogi Llywodraeth Cymru, Cyd-bwyllgorau Corfforaethol ac awdurdodau lleol yng Nghymru i fynegi gweledigaeth ar gyfer datblygu rhanbarthol yng Nghymru, adeiladu partneriaeth gryfach â chyrff is-genedlaethol (rhanbarthol a lleol), ac atgyfnerthu polisi a gwasanaethau rhanbarthol a lleol.

Mae'r gwaith hwn wedi mynd yn bwysicach fyth yn sgil y dirwedd fuddsoddi heriol ar ôl Brexit a'r pwysau ariannol rydym yn ei brofi yng Nghymru.

Ers 2019 mae Llywodraeth y DU wedi cymryd pwerau i wneud gwaith buddsoddi rhanbarthol yng Nghymru, gan ganoli cyllid a phenderfyniadau a arferai fod yn rhan o gylch gwaith Llywodraeth Cymru ac yn destun craffu gan y Senedd. Mae hyn wedi creu haenau ychwanegol, dyblygu darpariaeth, a chreu tirwedd fuddsoddi dameidiog a dryslyd. Mae dull gweithredu Llywodraeth y DU wedi arwain at werth isel am arian ac mae wedi ei gwneud yn anodd cynllunio a gweithredu polisi sy'n cael effaith ar lefel ranbarthol.

Mae Llywodraeth Cymru yn croesawu adroddiad synthesis yr OECD ac mae'n ddiolchgar am gyfraniad ac ymdrechion y Cyd-bwyllgorau Corfforaethol, awdurdodau lleol a phartneriaid gweithredu Cymru yng ngwaith yr OECD i sicrhau'r gwerth gorau o arbenigedd yr OECD ac integreiddio arferion gorau rhyngwladol i waith datblygu rhanbarthol yng Nghymru.

Mae Llywodraeth Cymru yn parhau i fod wedi ymrwymo i ddull strategol o ddatblygu rhanbarthol, a byddwn yn ymgorffori canfyddiadau'r OECD i'n gwaith yn y maes hwn yn y dyfodol. Bydd ein gallu i weithio'n agos gyda Chyd-bwyllgorau Corfforaethol, awdurdodau lleol a phartneriaid gweithredu yng Nghymru yn ein helpu i gyflawni amcanion a blaenoriaethau cyffredin a sianelu buddsoddiad yn fwy effeithiol er budd Cymru, ein rhanbarthau a'n cymunedau.

Mae copi o adroddiad synthesis yr OECD ar gael [yma](https://www.oecd.org/publications/regional-governance-and-public-investment-in-wales-united-kingdom-e143e94d-en.htm).